Iltalehden haastatteleman Nobinan bussinkuljettajan mukaan työntekijöiden annettiin ymmärtää, että heidän pääluottamusmiehensä olisi pahoinpidelty.

Lakko aiheutti ruuhkat aamulla Espoossa.

Iltalehti sai haltuunsa ruutukaappauksen keskiviikkoiltana bussikuskeille lähetetystä tekstiviestistä. Siinä annetaan ymmärtää, että työnantaja olisi kohdistanut pääluottamusmieheen väkivaltaa.

Nobinan pääluottamusmies Markus Jokikokko kertoo Iltalehdelle, että bussinkuljettaja pyysi häntä tuekseen palautekeskusteluun. Liikennepäällikkö ei kuitenkaan halunnut häntä tilaisuuteen.

Jokikokon mukaan liikennepäällikkö olisi huutanut hänelle tylyin sanoin ja lopulta työnsi hänet ulos huoneesta.

Jokikokon mukaan on ennenkuulumatonta, että pääluottamusmieheen käydään fyysisesti käsiksi. Hän aikookin tehdä tapahtuneesta rikosilmoituksen.

- Minua työnnettiin.

Jokikokko kuitenkin vastaa suoraan kysymykseen, ettei koe liikennepäällikön työntämistä varsinaiseksi pahoinpitelyksi.

Tuon työntämisen vuoksi 40 prosenttia pääkaupunkiseudun bussiliikenteestä seisahtui varhain torstaiaamuna, kun valtaosa Nobinan kuljettajista jäi mielenosoituksellisesti töistä pois.

AKT:n johto ulkona

Pikalakko järjestyi ryhmätekstiviestillä. Iltalehden haastatteleman bussinkuljettajan mukaan AKT:n jäsenkuljettajat saivat keskiviikkoiltapäivänä viestin, jossa kerrottiin, että pääluottamusmiestä olisi pahoinpidelty ja hänet olisi poistettu voimatoimin palaverista.

Viesti oli lähetetty AKT:n nimissä.

AKT:n ensimmäinen varapuheenjohtaja Arto Sorvali kertoo, ettei päätöstä mielenilmauksesta tehty liiton johdossa vaan osasto 048:ssa eli Espoon osastossa.

Osasto 048:n puheenjohtaja on Markus Jokikokko. Hän kielsi jo aamulla Iltalehdelle, että olisi itse päättänyt työseisauksesta.

- Olin keskiviikkona poissa töistä etukäteen sovitussa leikkauksessa, hän kertoo.

Työnantaja ei neuvottele

Varsinaisessa asiassa Jokikokko on kuitenkin järkähtämätön. Esimies on toiminut täysin väärin. Mielenilmaus on seurasta siitä.

- Luonnollisesti olen pahoillani matkustajien puolesta.

Jokikokon mukaan tiistain tapahtuma oli vain se viimeinen pisara, joka laukaisi vyöryn. Taustalla on pidempään jatkunut huono ilmapiiri.

- Työnantaja ei neuvottele vaan sanelee. Neuvottelut ovat tiedotustilaisuusluontoisia.

Meitä kusetettiin

Nimettömänä pysyttelevä helsinkiläinen linja-autonkuljettaja hämmästelee AKT:n nimissä lähetettyä viestiä.

- Viestissä luki, että pääluottamusmiestä pahoinpideltiin. Nyt on selvinnyt, ettei kyse ole sellaisesta.

- Meitä kusetettiin, ja olan takaa.

Kuljettajan mukaan suhteellisen pienen erimielisyyden vuoksi satojen tuhansien ihmisten arki pistettiin sekaisin.

- Näytämme naurettavilta, hän pohtii.

Iltalehti ei ole tavoittanut osasto 048 varapuheenjohtajia kommentoimaan lakkopäätöstä tai sitä miten ja missä vaiheessa pääluottamusmiehen työntäminen muuttui pahoinpitelyksi.